12. ฐานะการเงินและผลการดำเนินงาน

12.1 ผู้สอบบัญชีและนโยบายบัญชีที่สำคัญ

  12.1.1 ผู้สอบบัญชี

ปตท.สผ. ได้แต่งตั้งสำนักงานการตรวจเงินแผ่นดิน 
ซึ่งทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ให้ความเห็นชอบเป็นผู้สอบบัญชีของบริษัท และบริษัทย่อย
รวมทั้งผ่านการอนุมัติจากที่ประชุมสามัญผู้ถือหุ้นประจำปี โดยในปี 2548 บริษัท
และบริษัทย่อยให้ค่าตอบแทนจากการสอบบัญชี (Audit Fee) รวมทั้งสิ้น 2.85 ล้านบาท
โดยเป็นส่วนของค่าสอบบัญชี ปตท.สผ. จำนวน 0.9 ล้านบาท และค่าบริการอื่น (Non-Audit
Fee) จำนวน 0.31 ล้านบาท 

12.1.2 สรุปรายงานการตรวจสอบบัญชีในระยะ 3 ปีที่ผ่านมา

ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ตลอดระยะเวลา 3 ปีที่ผ่านมา
และผู้สอบบัญชีได้แสดงความเห็นเพิ่มเติมไว้ในเรื่องดังต่อไปนี้

(1) บัญชีโครงการร่วมทุน ผู้สอบบัญชีไม่ได้ตรวจสอบสินทรัพย์ หนี้สิน
    และค่าใช้จ่ายในส่วนที่เกิดจากการร่วมทุน
    โดยได้ถือตามรายงานผู้สอบบัญชีอื่นที่ได้เข้าตรวจสอบบัญชีโครงการร่วมทุนแล้ว

(2) ในปี 2546 บริษัทได้บันทึกการเปลี่ยนแปลงทางบัญชีเกี่ยวกับประมาณการหนี้สิน
    ค่ารื้อถอนอุปกรณ์การผลิต (Decommissioning costs)
    โดยบริษัทรับรู้ประมาณการหนี้สินด้วยจำนวนประมาณการต้นทุนค่ารื้อถอนอุปกรณ์การผลิตที่จะเกิดขึ้นของโครงการที่ได้เริ่มการผลิตในเชิงพาณิชย์และตัดจำหน่ายโดยวิธีสัดส่วนของผลผลิต
    (Unit of Production) ของปริมาณสำรองที่พิสูจน์แล้ว (Proved Reserves)

12.1.3 สรุปนโยบายการบัญชีที่สำคัญ

  (1) เกณฑ์ในการจัดทำงบการเงิน

งบการเงินรวมและงบการเงินเฉพาะบริษัทได้จัดทำขึ้นตามหลักการบัญชีที่รับรองทั่วไปภายใต้พระราชบัญญัติการบัญชี
พ.ศ. 2543 ซึ่งหมายความรวมถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ.
2547
และตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอรายงานทางการเงินภายใต้พระราชบัญญัติหลักทรัพย์และตลาดหลักทรัพย์
พ.ศ. 2535

การจัดรายการในงบการเงินเป็นไปตามข้อกำหนดตามประกาศกรมพัฒนาธุรกิจการค้า
กระทรวงพาณิชย์ วันที่ 14 กันยายน พ.ศ. 2544 ออกตามความในมาตรา 11
วรรคสามแห่งพระราชบัญญัติการบัญชี พ.ศ. 2543 ตั้งแต่ปี พ.ศ.2541
กลุ่มบริษัทได้ใช้มาตรฐานการบัญชีระหว่างประเทศฉบับที่12 เรื่องการบัญชีสำหรับภาษีเงินได้

งบการเงินรวมและงบการเงินเฉพาะบริษัทได้มีการประมาณผลกระทบที่อาจเกิดขึ้นกับสินทรัพย์ หนี้สิน
รายได้ และค่าใช้จ่าย ที่รายงานในงบการเงิน
การประมาณการดังกล่าวได้มีการประมาณการจากข้อมูลและการประเมินที่เหมาะสมโดยฝ่ายบริหาร
อย่างไรก็ตามการประเมินดังกล่าวอาจมีความแตกต่างจากผลที่เกิดขึ้นจริงในอนาคต

งบการเงินรวมและงบการเงินเฉพาะบริษัทได้จัดทำขึ้นโดยใช้เกณฑ์ราคาทุนเดิม
ในการวัดมูลค่าขององค์ประกอบของงบการเงิน
ยกเว้นเงินลงทุนบางประเภทซึ่งใช้มูลค่ายุติธรรมตามที่อธิบายในนโยบายการบัญชี

  (2) เงินลงทุนในบริษัทย่อย

บริษัทย่อยหมายถึงบริษัทที่บริษัทใหญ่ในกลุ่มบริษัทมีสิทธิออกเสียงทั้งทางตรง
และทางอ้อมมากกว่ากึ่งหนึ่งของสิทธิในการออกเสียงทั้งหมด
หรือมีอำนาจในการควบคุมนโยบายการเงินและการดำเนินงานของบริษัทย่อย
บริษัทย่อยดังกล่าวได้ถูกนำมารวมในการจัดทำงบการเงินรวม
เริ่มตั้งแต่วันที่บริษัทใหญ่มีอำนาจควบคุม จนถึงวันที่บริษัทย่อยดังกล่าวได้ขายออกไป
รายการและยอดคงเหลือระหว่างกลุ่มบริษัท
ตลอดจนกำไรขาดทุนที่ยังไม่เกิดขึ้นได้ตัดออกจากงบการเงินรวมนี้แล้ว
นโยบายการบัญชีสำหรับบริษัทย่อยจะถูกปรับปรุงให้สอดคล้องกับนโยบายการบัญชีเดียวกับกลุ่มบริษัทในการจัดทำงบการเงินรวม

  (3) เงินลงทุนในบริษัทร่วม

เงินลงทุนในบริษัทร่วมแสดงในงบการเงินรวมและงบการเงินเฉพาะบริษัทโดยใช้วิธีส่วนได้เสียเงินลงทุนในบริษัทร่วมดังกล่าวเป็นการลงทุนในกิจการที่กลุ่มบริษัทถือหุ้นระหว่างร้อยละ
20 ถึงร้อยละ 50
ของสิทธิในการออกเสียงทั้งหมดและกิจการที่กลุ่มบริษัทมีอิทธิพลอย่างเป็นสาระสำคัญแต่ไม่ถึงกับมีอำนาจควบคุม
กำไรขาดทุนที่ยังไม่เกิดขึ้นได้ตัดออกจากงบการเงินนี้แล้ว
เว้นแต่มีหลักฐานว่าสินทรัพย์ที่โอนระหว่างกันเกิดการด้อยค่า
เงินลงทุนในบริษัทร่วมรวมถึงจำนวนเงินที่จ่ายไปมากกว่า

มูลค่าการลงทุนที่ได้มา
กลุ่มบริษัทไม่รับรู้ผลขาดทุนที่สูงกว่าเงินลงทุนจะรับรู้ผลขาดทุนเป็นหนี้สินเมื่อกลุ่มบริษัทมีภาระผูกพันหรือต้องจ่ายเงินเพื่อชำระภาระผูกพันของบริษัทร่วมตามที่กลุ่มบริษัทค้ำประกันหรือให้การยินยอมไว้

  (4) เงินลงทุนในกิจการร่วมค้า

เงินลงทุนในกิจการที่ควบคุมร่วมกันแสดงในงบการเงินรวมโดยวิธีรวมตาม สัดส่วน
ซึ่งเป็นวิธีที่กลุ่มบริษัทรวมส่วนแบ่งรายได้ ค่าใช้จ่าย สินทรัพย์
และหนี้สินของกิจการร่วมค้าแต่ละรายการในงบการเงิน

เงินลงทุนในสินทรัพย์ที่ควบคุมร่วมกันแสดงในงบการเงินรวมโดยวิธีรวมตามสัดส่วน
ซึ่งเป็นวิธีที่กลุ่มบริษัทรวมส่วนแบ่งค่าใช้จ่าย สินทรัพย์ และหนี้สินของการร่วมค้าตามสัญญา Joint
Operation Agreement ในแต่ละรายการในงบการเงิน

  (5) กิจการที่เกี่ยวข้องกัน

กิจการที่เกี่ยวข้องกันกับบริษัทหมายถึงกิจการที่มีอำนาจควบคุมบริษัทหรือถูกควบคุมโดยบริษัทไม่ว่าจะเป็นโดยทางตรงหรือทางอ้อม
หรืออยู่ภายใต้การควบคุมเดียวกันกับบริษัท รวมถึงบริษัทที่ทำหน้าที่ถือหุ้น บริษัทย่อย
และกิจการที่เป็นบริษัทย่อยในเครือเดียวกันและบริษัทร่วม

ในการพิจารณาความสัมพันธ์ระหว่างกิจการที่เกี่ยวข้องกันกับบริษัทแต่ละรายการ
บริษัทคำนึงถึงเนื้อหาของความสัมพันธ์มากกว่ารูปแบบทางกฎหมาย

  (6) การแปลงค่าเงินตราต่างประเทศ

รายการบัญชีในสกุลเงินตราต่างประเทศที่เกิดขึ้นระหว่างปี
แปลงค่าเป็นเงินบาทตามอัตราแลกเปลี่ยน ณ วันที่เกิดรายการ
สินทรัพย์และหนี้สินในสกุลต่างประเทศ ซึ่งคงเหลือ ณ
วันที่ตามงบดุลแปลงค่าเป็นเงินบาทตามอัตราถัวเฉลี่ยที่ธนาคารพาณิชย์รับซื้อหรือขายซึ่งธนาคารแห่งประเทศไทยคำนวณไว้
กำไรและขาดทุนจากอัตราแลกเปลี่ยนเงินตราต่างประเทศรับรู้เป็นรายได้หรือค่าใช้จ่ายเมื่อเกิดขึ้น

บริษัทแปลงค่างบการเงินของบริษัทย่อยในต่างประเทศเป็นเงินบาท โดยแปลงค่า
สินทรัพย์และหนี้สินที่เป็นตัวเงินโดยใช้อัตราถัวเฉลี่ยระหว่างอัตราที่ธนาคารพาณิชย์รับซื้อและขาย
ซึ่งธนาคารแห่งประเทศไทยคำนวณไว้ ณ วันสิ้นงวด
และแปลงค่างบกำไรขาดทุนโดยใช้อัตราแลกเปลี่ยน ณ วันที่เกิดรายการ
ผลต่างจากการแปลงค่ารายการดังกล่าว รับรู้เป็น รายได้หรือค่าใช้จ่ายทั้งจำนวนในงวดบัญชีนั้น

บริษัทแปลงค่างบการเงินของกิจการที่ควบคุมร่วมกันในต่างประเทศเป็นเงินบาท
โดยแปลงค่าสินทรัพย์และหนี้สินด้วยอัตราถัวเฉลี่ยระหว่างอัตราที่ธนาคารพาณิชย์รับซื้อและขาย
ซึ่งธนาคารแห่งประเทศไทยคำนวณไว้ ณ วันสิ้นงวด และแปลงค่างบกำไรขาดทุน
โดยใช้อัตราแลกเปลี่ยนถัวเฉลี่ยระหว่างงวด
ผลต่างจากการแปลงค่ารายการดังกล่าวแสดงภายใต้หัวข้อผลต่างจากการแปลงค่างบการเงินในส่วนของผู้ถือหุ้น

  (7) เงินสดและรายการเทียบเท่าเงินสด

เงินสดและรายการเทียบเท่าเงินสดประกอบด้วยเงินสดในมือ เงินฝากธนาคาร
หรือเงินลงทุนระยะสั้นอื่นที่มีสภาพคล่องในการเปลี่ยนมือ ซึ่งมีระยะเวลาถึงกำหนดภายใน 3 เดือน

  (8) ลูกหนี้การค้า

ลูกหนี้การค้าแสดงในมูลค่าที่คาดว่าจะได้รับ
ค่าเผื่อหนี้สงสัยจะสูญประมาณจากหนี้ที่คาดว่าจะเก็บเงินไม่ได้
โดยอาศัยประสบการณ์การชำระเงินในอดีตและการสอบทานสถานะของลูกหนี้ที่คงค้างอยู่ ณ
วันที่ในงบดุล หนี้สงสัยจะสูญบันทึกเป็นค่าใช้จ่ายในงบกำไรขาดทุนในปีที่เกิด

  (9) สินค้าคงเหลือ

สินค้าคงเหลือแสดงด้วยราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
ราคาทุนของสินค้าคำนวณโดยวิธีเฉลี่ยถ่วงน้ำหนัก
มูลค่าที่จะได้รับประมาณจากราคาที่คาดว่าจะขายได้ตามปกติของธุรกิจหักด้วยค่าใช้จ่ายที่จำเป็นเพื่อให้สินค้านั้นพร้อมขายและค่าใช้จ่ายในการขาย

  (10) พัสดุคงเหลือ

พัสดุคงเหลือแสดงด้วยราคาทุนถัวเฉลี่ย
กลุ่มบริษัทได้มีการตั้งสำรองค่าเผื่อการเสื่อมมูลค่าและสินค้าล้าสมัยสำหรับพัสดุที่ใช้ในการสำรวจและผลิตปิโตรเลียมที่เสื่อมสภาพและไม่ได้ใช้งาน

  (11) ต้นทุนการกู้ยืม

ต้นทุนการกู้ยืมของเงินกู้ในช่วงระยะเวลาที่ใช้ในการก่อสร้างสินทรัพย์ให้เสร็จสมบูรณ์หรือเตรียมสินทรัพย์ให้อยู่ในสภาพพร้อมที่จะใช้ได้ตามประสงค์บันทึกเป็นราคาทุนของสินทรัพย์
ต้นทุนการกู้ยืมนอกจากนี้บันทึกเป็นค่าใช้จ่าย

  (12) ที่ดิน อาคารและอุปกรณ์

  สินทรัพย์ทั่วไป

ที่ดิน อาคารและอุปกรณ์
แสดงตามราคาทุนหักด้วยค่าเสื่อมราคาสะสมและสำรองการด้อยค่าของสินทรัพย์

ค่าเสื่อมราคาคำนวณโดยวิธีเส้นตรงตามอายุการใช้งานของสินทรัพย์ซึ่งอยู่ระหว่างร้อยละ 5 ถึง 20
ต่อปี

สินทรัพย์เพื่อการสำรวจและผลิตปิโตรเลียม

บริษัทบันทึกบัญชีสินทรัพย์ที่ใช้เพื่อการสำรวจและผลิตปิโตรเลียมโดยใช้วิธีผลสำเร็จของงาน (The
Successful Efforts Method) ซึ่งมีนโยบายบัญชีดังนี้

ต้นทุนสินทรัพย์

ต้นทุนของสินทรัพย์ประกอบด้วย
ต้นทุนทั้งหมดเพื่อการได้มาซึ่งสิทธิในสัมปทานหรือต้นทุนในการได้มาในสัดส่วนของสินทรัพย์
รวมถึงต้นทุนค่ารื้อถอนอุปกรณ์การผลิต

ต้นทุนเพื่อการขุดเจาะปิโตรเลียมของหลุมสำรวจจะถูกบันทึกเป็นสินทรัพย์และจะเปลี่ยนเป็นทรัพย์สินของโครงการที่พบปริมาณสำรองที่พิสูจน์แล้ว

เมื่อมีการสำรวจพบปริมาณสำรองที่เพียงพอในเชิงพาณิชย์
แต่จะถูกตัดจำหน่ายเป็นค่าใช้จ่ายทั้งจำนวนในงบกำไรขาดทุนในงวดที่มีการพิสูจน์ว่าไม่พบปริมาณสำรองหรือพบแต่ไม่เพียงพอในเชิงพาณิชย์

รายจ่ายสำรวจเพื่องานธรณีวิทยาและธรณีฟิสิกส์
ตลอดจนค่าสงวนพื้นที่ในช่วงการสำรวจบันทึกเป็นค่าใช้จ่ายในงวดที่เกิดในงบกำไรขาดทุน

รายจ่ายเพื่อการพัฒนา
ทั้งในส่วนของสินทรัพย์ที่พบปริมาณสำรองที่พิสูจน์แล้วรวมถึงต้นทุนของหลุมพัฒนาที่ไม่ประสบความสำเร็จจะถูกบันทึกไว้เป็นสินทรัพย์

ค่าเสื่อมราคา

ค่าเสื่อมราคาของต้นทุนการได้มาซึ่งสิทธิในสัมปทานคำนวณโดยวิธีสัดส่วนของผลผลิต (Unit of
Production) ตลอดอายุของปริมาณสำรองที่พิสูจน์แล้ว ค่าเสื่อมราคาของต้นทุนหลุมสำรวจ
การพัฒนา เครื่องมือและอุปกรณ์ต่างๆ รวมถึงต้นทุนค่ารื้อถอนอุปกรณ์การผลิต
ยกเว้นโครงการที่ยังไม่สำเร็จคำนวณโดยวิธีสัดส่วนของผลผลิต
ตลอดอายุของปริมาณสำรองที่พิสูจน์และพัฒนาสำเร็จ
กิจการรับรู้การเปลี่ยนแปลงประมาณการปริมาณสำรองโดยวิธีเปลี่ยนทันทีเป็นต้นไป

ปริมาณสำรองที่พิสูจน์แล้วและปริมาณสำรองที่พิสูจน์แล้วและพัฒนาสำเร็จคำนวณโดยวิศวกรของบริษัท
และข้อมูลที่ได้รับจากกิจการร่วมค้า

ค่าเสื่อมราคาท่อขนส่งก๊าซของโครงการยาดานาและโครงการเยตากุน คำนวณโดยวิธีเส้นตรง
(Straight - line Method) ตามอายุการใช้งานประมาณ 30 ปี

ในกรณีที่ราคาตามบัญชีสูงกว่า มูลค่าที่คาดว่าจะได้รับคืน
ราคาตามบัญชีจะถูกปรับลดให้เท่ากับมูลค่าที่คาดว่าจะได้รับคืนและส่วนปรับลดจะถูกบันทึกในงบกำไรขาดทุน

กำไรขาดทุนจากการขายที่ดิน
อาคารและอุปกรณ์กำหนดขึ้นจากราคาตามบัญชีและได้รวมอยู่ในการคำนวณกำไรจากการดำเนินงาน

รายจ่ายเกี่ยวกับการต่อเติม การต่ออายุหรือการปรับปรุงสินทรัพย์ให้ดีขึ้น
ซึ่งทำให้ราคาเปลี่ยนแทนในปัจจุบันของสินทรัพย์เพิ่มขึ้นอย่างเป็นสาระสำคัญจะรวมเป็นราคาทุนของสินทรัพย์
ส่วนค่าซ่อมแซมบำรุงรักษารับรู้เป็นค่าใช้จ่ายในรอบระยะเวลาบัญชีที่เกิดขึ้น

  (13) สินทรัพย์ไม่มีตัวตน

สินทรัพย์ไม่มีตัวตนประกอบด้วยค่าใช้จ่ายเพื่อให้สิทธิในการใช้ซอฟแวร์คอมพิวเตอร์
ซึ่งตัดจำหน่ายตามวิธีเส้นตรงตามระยะเวลาที่เหลือของสัญญาแต่ไม่เกิน 10 ปี
กลุ่มบริษัทได้มีการพิจารณาตั้งค่าเผื่อการด้อยค่าของสินทรัพย์ ไม่มีตัวตนเป็นรายปี

  (14) ภาษีเงินได้รอการตัดบัญชี

ภาษีเงินได้รอการตัดบัญชีบันทึกเต็มจำนวนตามวิธีบันทึกหนี้สินในงบดุล
เมื่อเกิดผลแตกต่างชั่วคราวระหว่างฐานภาษีของสินทรัพย์และหนี้สินและมูลค่าตามงบการเงิน
ผลแตกต่างชั่วคราวประกอบด้วยส่วนที่เกิดจากค่าเสื่อมราคาของอาคารและอุปกรณ์
การตัดจำหน่ายต้นทุนค่ารื้อถอนอุปกรณ์การผลิต
และผลแตกต่างระหว่างมูลค่ายุติธรรมของสินทรัพย์ที่ได้มาและฐานภาษี

อัตราภาษีที่ประกาศใช้ ณ วันที่ในงบดุลเป็นอัตราที่ใช้ในการคำนวณภาษีเงินได้รอการตัดบัญชี

สินทรัพย์ภาษีเงินได้รอการตัดบัญชีจะรับรู้เมื่อมีความเป็นไปได้ค่อนข้างแน่นอนที่กลุ่มบริษัทจะมีกำไรทางภาษีเพียงพอต่อการนำจำนวนผลแตกต่างชั่วคราวนั้น
มาใช้ประโยชน์

กลุ่มบริษัทได้บันทึกภาษีเงินได้รอการตัดบัญชีระหว่างผลแตกต่างชั่วคราวที่ต้องเสียภาษีจากเงินลงทุนในบริษัทร่วมและส่วนได้เสียในกิจการร่วมค้า
เว้นแต่สามารถควบคุมจังหวะเวลาในการกลับรายการผลแตกต่างชั่วคราวได้และความเป็นไปได้ค่อนข้างแน่ที่ผลแตกต่างชั่วคราวจะไม่ได้กลับรายการภายในระยะเวลาที่คาดการณ์ได้ในอนาคต

  (15) เงินกู้ยืม

กลุ่มบริษัทบันทึกเงินกู้ยืมตามจำนวนเงินที่ได้รับ ค่าใช้จ่ายที่เกิดขึ้นเพื่อให้ได้มา
ซึ่งเงินกู้ถูกบันทึกเป็นสินทรัพย์รอตัดบัญชีตัดจ่ายตามอายุหนี้ของเงินกู้ยืม

  (16) ประมาณการหนี้สินค่ารื้อถอนอุปกรณ์การผลิต

กลุ่มบริษัทบันทึกประมาณการหนี้สินค่ารื้อถอนอุปกรณ์การผลิต (Decommissioning costs)
เมื่อมีความเป็นไปได้ค่อนข้างแน่ที่จะเกิดภาระผูกพันอันเป็นผลเนื่องมาจากเหตุการณ์ในอดีต
และสามารถประมาณการจำนวนเงินที่ต้องจ่ายได้อย่างสมเหตุ สมผล

กลุ่มบริษัทรับรู้ประมาณการหนี้สินด้วยจำนวนประมาณการของต้นทุนค่ารื้อถอนอุปกรณ์การผลิตที่สร้างเสร็จพร้อมใช้งาน
ต้นทุนดังกล่าวได้รวมเป็นส่วนหนึ่งของสินทรัพย์เพื่อการสำรวจและผลิตปิโตรเลียม
และตัดจำหน่ายโดยวิธีสัดส่วนของผลผลิต (Unit of Production) ของปริมาณสำรองที่พิสูจน์แล้ว
(Proved Reserves)
ประมาณการหนี้สินค่ารื้อถอนอุปกรณ์การผลิตได้รับการสอบทานและประเมินขึ้นโดยวิศวกรของกลุ่มบริษัทและดุลยพินิจของฝ่ายบริหาร

(17) สำรองเพื่อขยายงาน

กลุ่มบริษัทจะพิจารณาจัดสรรสำรองเพื่อขยายงานเพื่อวัตถุประสงค์ในการลงทุนโครงการใหม่ในระยะเริ่มสำรวจ
(Exploration Phase)
ซึ่งเป็นระยะที่มีความเสี่ยงสูงหรือเพื่อการแสวงหาปริมาณสำรองปิโตรเลียมมาทดแทน
โดยจัดสรรจากกำไรสุทธิทางภาษีหลังหักภาษีเงินได้ของแต่ละปีในอัตราไม่เกินร้อยละ 35

  (18) การรับรู้รายได้

  รายได้จากการขายผลิตภัณฑ์ปิโตรเลียมรับรู้เมื่อส่งมอบสินค้าให้กับลูกค้า

รายได้ดอกเบี้ยรับรู้ตามส่วนของเวลา โดยคำนึงถึงอัตราผลตอบแทนที่แท้จริงของสินทรัพย์

รายได้นอกเหนือจากที่กล่าวตามข้างต้นรับรู้ตามเกณฑ์สิทธิ

  19) ภาษีเงินได้

  ค่าใช้จ่ายภาษีหรือรายได้ภาษีของกลุ่มบริษัท ประกอบด้วย

-   ภาษีเงินได้ซึ่งคำนวณตามข้อกำหนดในพระราชบัญญัติภาษีเงินได้ปิโตรเลียม พ.ศ. 2514
    และฉบับแก้ไขเพิ่มเติม พ.ศ. 2532 และประมวลรัษฎากร

-   ภาษีเงินได้นิติบุคคลในประเทศสหภาพพม่า

-   ภาษีเงินได้รอการตัดบัญชี

  20) กำไรต่อหุ้น

กำไรต่อหุ้นขั้นพื้นฐานคำนวณโดยการหารกำไรสุทธิที่เป็นของผู้ถือหุ้นสามัญด้วยจำนวนหุ้นสามัญ
ถัวเฉลี่ยถ่วงน้ำหนักที่ถือโดยบุคคลภายนอกในระหว่างปี

กำไรต่อหุ้นปรับลดคำนวณโดยจำนวนหุ้นสามัญถัวเฉลี่ยที่ถือโดยบุคคลภายนอกในระหว่างปีได้ปรับปรุงด้วยจำนวนหุ้นสามัญเทียบเท่าปรับลดโดยสมมุติว่าหุ้นสามัญเทียบเท่าปรับลดได้แปลงเป็นหุ้นสามัญทั้งหมด
บริษัทมีหุ้นสามัญเทียบเท่าปรับลดคือ สิทธิเลือกซื้อหุ้นสามัญที่ให้แก่พนักงาน

  21) กองทุนสำรองเลี้ยงชีพและสำรองผลประโยชน์พนักงาน

บริษัทได้จดทะเบียนจัดตั้งกองทุนสำรองเลี้ยงชีพ โดยใช้ชื่อว่า “กองทุนสำรองเลี้ยงชีพพนักงาน
ปตท.สผ. ซึ่งจดทะเบียนแล้ว”

กองทุนดังกล่าวเป็นกองทุนแบบที่มีผู้จัดการทรัพย์สินที่เป็นบุคคลภายนอกเป็นผู้ดูแลทั้งเงินสะสมของพนักงานและเงินสมทบจากบริษัท
ทั้งนี้บริษัทจ่ายสมทบเป็นรายเดือนในอัตราร้อยละ 15 ของเงินเดือนพนักงานเข้ากองทุนดังกล่าว
และถือเป็นค่าใช้จ่ายในงบกำไรขาดทุนในรอบระยะเวลาบัญชีที่มีการจ่ายเงินสมทบ

กลุ่มบริษัทตั้งสำรองผลประโยชน์พนักงานโดยคำนวณส่วนต่างระหว่างสิทธิตามกองทุนสำรองเลี้ยงชีพและสิทธิตามกองทุนเงินบำเหน็จเดิม
สำรองผลประโยชน์พนักงานประมาณขึ้นโดยฝ่ายบริหารของบริษัท ตามสิทธิในกองทุนเงินบำเหน็จเดิม
ซึ่งคำนวณตามจำนวนปีที่ทำงานและเงินเดือนปัจจุบันของพนักงาน
รายการสำรองผลประโยชน์พนักงานแสดงไว้เป็นหนี้สินไม่หมุนเวียนอื่น

  (22) รายได้รับล่วงหน้าภายใต้สัญญา Take-or-Pay

กลุ่มบริษัทมีภาระต้องส่งมอบก๊าซธรรมชาติให้แก่ลูกค้าตามสัญญาการซื้อขายภายใต้สัญญานี้กลุ่มบริษัทมีภาระต้องส่งมอบตามปริมาณขั้นต่ำในแต่ละปีสัญญา
หากในปีสัญญาใดที่ลูกค้าไม่สามารถรับก๊าซธรรมชาติตามปริมาณขั้นต่ำได้ตามสัญญาที่กำหนดสำหรับปีสัญญานั้น
ลูกค้าต้องชำระค่าก๊าซธรรมชาติในปริมาณที่ไม่ได้รับ (Take-or-pay)
โดยมีสิทธิที่จะรับก๊าซธรรมชาติสำหรับปริมาณที่ได้ชำระแล้วในปีต่อๆไป (Make-up)
โดยไม่ต้องชำระค่าก๊าซธรรมชาติอีก กลุ่มบริษัทบันทึกรายการดังกล่าวเป็นรายได้รอการรับรู้
โดยประมาณจากปริมาณที่ได้ส่งมอบในระหว่างปีสัญญาและจะรับรู้เป็นรายได้ในปีที่มีการส่งมอบก๊าซธรรมชาติแก่ลูกค้า

กลุ่มบริษัทได้จ่ายเงินค่าภาคหลวงล่วงหน้าจากเงินที่ได้รับล่วงหน้าภายใต้สัญญา Take-or-Pay
แก่รัฐบาลพม่าและจะตัดจำหน่ายเป็นค่าใช้จ่ายในปีที่มีการส่งมอบก๊าซธรรมชาติแก่ลูกค้า

12.1.4 ยอดหนี้คงค้างในการออกหุ้นกู้ในครั้งก่อน

(1) บริษัทได้ออกหุ้นกู้ไม่มีหลักประกันไม่ด้อยสิทธิจำนวน 2,500,000 หน่วย มูลค่าที่ตราไว้หน่วยละ
1,000 บาท รวมเป็นมูลค่าทั้งสิ้นจำนวน 2,500 ล้านบาท อัตราดอกเบี้ยร้อยละ 4.625 ต่อปี
โดยมีกำหนดจ่ายดอกเบี้ยทุกๆ 6 เดือน ณ วันที่ 27 มีนาคม และ 27 กันยายนของทุกปี หุ้นกู้มีอายุ
15 ปี กำหนดไถ่ถอนวันที่ 27 มีนาคม 2561 โดย ณ วันที่ 27 กันยายน 2548
บริษัทได้ดำเนินการแปลงหนี้หุ้นกู้สกุลเงินบาทดังกล่าวกับธนาคารแห่งหนึ่งให้เป็นหนี้สกุลเงินเหรียญสหรัฐ
(Cross Currency Swap) เป็นจำนวน 60.82 ล้านเหรียญสหรัฐ ที่อัตราดอกเบี้ยร้อยละ 3.85
ต่อปี ตลอดอายุของหุ้นกู้ที่คงเหลือโดยมีกำหนดจ่ายดอกเบี้ยทุกๆ 6 เดือน ณ วันที่ 27 มีนาคม และ
27 กันยายนของทุกปี

(2) ปตท.สผ.อ. ได้ออกหุ้นกู้มีประกันไม่ด้อยสิทธิ (Guaranteed Unsubordinated Bond)
โดยมี ปตท.สผ. เป็นผู้ค้ำประกันหุ้นกู้จำนวน 200,000 หุ้น มูลค่าตราไว้หุ้นละ 1,000
เหรียญสหรัฐฯ รวมเป็นมูลค่าทั้งสิ้น 200 ล้านเหรียญสหรัฐฯ อัตราดอกเบี้ยร้อยละ 7.625 ต่อปี
โดยมีกำหนดการจ่ายดอกเบี้ยทุก ๆ 6 เดือน ณ วันที่ 1 เมษายน และ 1 ตุลาคม ของทุกปี
มีระยะเวลาไถ่ถอนรวม 10 ปี กำหนดไถ่ถอน ณ วันที่ 1 ตุลาคม 2549

(3) ปตท.สผ. ได้ออกหุ้นกู้ไม่มีหลักประกันไม่ด้อยสิทธิ จำนวน 230 หุ้น มูลค่าตราไว้หุ้นละ 100
ล้านเยน รวมเป็นมูลค่าทั้งสิ้น 23 พันล้านเยน อัตราดอกเบี้ยร้อยละ 3.35 ต่อปี
มีระยะเวลาไถ่ถอน 10 ปี กำหนดไถ่ถอน ณ วันที่ 19 กันยายน 2550 และในวันเดียวกับที่ออกหุ้นกู้
บริษัทฯ ได้ทำสัญญาแปลงหนี้ (Swap Agreement)
ดังกล่าวกับสถาบันการเงินแห่งหนึ่งในญี่ปุ่นมีผลทำให้หุ้นกู้เดิมเปลี่ยนเป็นหุ้นกู้ในสกุลเงินของสหรัฐอเมริกา
จำนวน 193.28 ล้านเหรียญสหรัฐฯ ที่อัตราดอกเบี้ยร้อยละ 7.86 ต่อปี
โดยมีกำหนดจ่ายดอกเบี้ยทุก ๆ 6 เดือน ในวันที่ 19 มีนาคม และ 19 กันยายน ของทุกปี

12.2 สรุปงบการเงินรวมของ ปตท.สผ. และบริษัทย่อย

[]

[]

[]

[]

[]

[]

[]

[]

[]

12.3 ตารางสรุปอัตราส่วนทางการเงินที่สำคัญ

[]

12.4 คำอธิบายและการวิเคราะห์ของฝ่ายจัดการ สำหรับปี 2548

  12.4.1 ผลการปฏิบัติตามแผนการดำเนินงานปี 2548

ภาวะเศรษฐกิจไทยในปี 2548 ยังมีการขยายตัวอยู่แม้ว่าจะเผชิญอุปสรรคหลายประการไม่ว่าจะเป็น
ผลกระทบจากคลื่นยักษ์สึนามิเมื่อปลายปี 2547 ปัญหาความไม่สงบในจังหวัดชายแดนภาคใต้
ตลอดจนความผันผวนของราคาน้ำมัน แต่อย่างไรก็ดีจากพื้นฐานเศรษฐกิจไทยที่มีความแข็งแกร่ง
และการดำเนินนโยบายเศรษฐกิจของรัฐบาลที่ได้ปรับแก้ให้สอดคล้องตามสถานการณ์ต่างๆช่วยพยุงให้เศรษฐกิจไทยอยู่ในระดับที่ค่อนข้างดี
โดยสำนักงานคณะกรรมการพัฒนาการเศรษฐกิจและสังคมแห่งชาติ (สศช.)
และธนาคารแห่งประเทศไทย (ธปท.) คาดว่าเศรษฐกิจไทยมีการขยายตัวร้อยละ 4.7

สำหรับการดำเนินงานของ ปตท.สผ. และบริษัทย่อย ในปี 2548
ส่วนใหญ่ได้บรรลุตามเป้าหมายทางกลยุทธ์ที่วางไว้ โดยสามารถสรุปเป็นสาระสำคัญ ได้ดังต่อไปนี้

ปตท.สผ. และบริษัทย่อยมีปริมาณการขายปิโตรเลียมในปี 2548 เฉลี่ยวันละ 153,531
บาร์เรลเทียบเท่าน้ำมันดิบ สูงกว่าเป้าหมายที่ตั้งไว้เฉลี่ยวันละ 144,000
บาร์เรลเทียบเท่าน้ำมันดิบ โดยมีรายได้ทั้งสิ้น 69,583 ล้านบาท มีกำไรสุทธิ 23,735 ล้านบาท
คิดเป็นกำไรสุทธิต่อหุ้นปรับลด 36.21 บาท โดยมีอัตราผลตอบแทนต่อผู้ถือหุ้น (Return on
shareholders’ equity) สำหรับปีนี้ อยู่ที่ร้อยละ 36.86

ปตท.สผ. และบริษัทย่อย มุ่งเน้นการลงทุนในแหล่งปิโตรเลียมโดยตรง
จึงได้ขายหุ้นทั้งหมดของบริษัท New Links ซึ่งถือหุ้นทางอ้อมใน บริษัท PT Medco Energi
Internasional Tbk (Medco) ให้กับบริษัท Encore Int’l Limited (Encore) และ
ขายหุ้นทั้งหมดของบริษัทไทยออยล์เพาเวอร์ จำกัด ให้กับ ปตท. ในขณะเดียวกัน ปตท.สผ.
และบริษัทย่อย
ยังได้ขยายการลงทุนเพิ่มในธุรกิจสำรวจและผลิตปิโตรเลียมทั้งภายในประเทศและต่างประเทศ อาทิ
แปลงบี (Block B) ประเทศกัมพูชา แปลงซาเวห์ (Saveh) ประเทศอิหร่าน แปลง B 8/32&9A
ในอ่าวไทย แปลงเมรางินวัน (Merangin I) ประเทศอินโดนิเชีย และแปลง M11 ประเทศพม่า
เป็นต้น และเพื่อเป็นการรองรับการขยายตัวทางธุรกิจดังกล่าว ปตท.สผ. ได้จัดตั้งบริษัทย่อยขึ้นใหม่
คือ PTTEP IR สำหรับการร่วมลงทุนในโครงการสำรวจและพัฒนาปิโตรเลียมที่ประเทศอิหร่าน
และบริษัท Diamond Petroleum Company Limited
เพื่อรองรับการทำธุรกิจสำรวจและพัฒนาปิโตรเลียมในประเทศไทย

นอกจากนั้นเพื่อเป็นการยืนยันในการพัฒนาแหล่งผลิตก๊าซธรรมชาติ ปตท.สผ. และบริษัทย่อย
จึงได้มีการลงนามในสัญญาซื้อขายก๊าซธรรมชาติ (Gas Sales Agreement, GSA)
ในโครงการต่างๆในปี 2548 ดังต่อไปนี้ สัญญาซื้อขายก๊าซของโครงการโอมาน 44 ประเทศโอมาน
สัญญาซื้อขายก๊าซของโครงการพื้นที่ร่วมพัฒนาไทย-มาเลเซีย (Malaysia-Thailand Join
Development Area, MTJDA) สัญญาซื้อขายก๊าซของโครงการภูฮ่อม
และสัญญาซื้อขายก๊าซฯแก้ไขเพิ่มเติมครั้งที่4และสัญญาการซื้อขายก๊าซเพิ่มของโครงการบงกช

อย่างไรก็ตามก็มีบางโครงการที่ดำเนินงานล้าช้ากว่าแผนเดิมบ้างเล็กน้อย เช่นโครงการนางนวล
(แปลง B6/27) ที่เลื่อนการผลิตน้ำมันดิบจากจากไตรมาสที่ 1 ปี 2548 มาเป็นไตรมาสที่ 2 ปี
2548 เนื่องจากปัญหาทางเทคนิคของแหล่งผลิต

  12.4.2 ผลการดำเนินงาน

สำหรับผลการดำเนินงานก่อนตรวจสอบ (Unaudited) สำหรับปี 2548 ปตท.สผ.
และบริษัทย่อยมีกำไรสุทธิรวม 23,735 ล้านบาท คิดเป็นกำไรสุทธิต่อหุ้นปรับลด 36.21 บาท
มีผลการดำเนินงานเพิ่มขึ้น 7,869 ล้านบาท เมื่อเปรียบเทียบกับกำไรสุทธิสำหรับปีก่อนจำนวน
15,866 ล้านบาท คิดเป็นกำไรสุทธิต่อหุ้นปรับลด 24.26 บาท มีอัตราผลตอบแทนต่อผู้ถือหุ้น
(Return on shareholders’ equity) สำหรับปีนี้ อยู่ที่ร้อยละ 36.86

ปตท.สผ. และบริษัทย่อยมีรายได้สำหรับปีนี้รวมทั้งสิ้น 69,583 ล้านบาท เมื่อเทียบกับปีก่อนจำนวน
48,417 ล้านบาท เพิ่มขึ้น 21,166 ล้านบาทหรือร้อยละ 44
ซึ่งส่วนใหญ่เป็นรายได้จากการขายปิโตรเลียมที่เพิ่มขึ้น 20,159 ล้านบาท
เนื่องจากราคาขายผลิตภัณฑ์เฉลี่ยสำหรับปีนี้เพิ่มขึ้นเป็น 29.37
เหรียญสหรัฐต่อบาร์เรลเทียบเท่าน้ำมันดิบเมื่อเปรียบเทียบกับราคาขายผลิตภัณฑ์เฉลี่ยของปีก่อนที่
23.38 เหรียญสหรัฐต่อบาร์เรลเทียบเท่าน้ำมันดิบ และปริมาณการขายผลิตภัณฑ์สำหรับปีนี้เพิ่มขึ้นเป็น
153,531 บาร์เรลเทียบเท่าน้ำมันดิบต่อวันเมื่อเปรียบเทียบกับปริมาณการขายของปีก่อนที่ 134,070
บาร์เรลเทียบเท่าน้ำมันดิบต่อวัน
โดยยอดขายที่เพิ่มขึ้นส่วนใหญ่เป็นผลจากการขายน้ำมันดิบของโครงการ S1โครงการ B8/32 & 9A
และโครงการนางนวล รวมทั้งก๊าซธรรมชาติและคอนเดนเสทของโครงการบงกช, โครงการไพลิน
และโครงการเยตากุน ทั้งนี้ในไตรมาสนี้ ปตท.สผ.ให้ส่วนลดค่าก๊าซธรรมชาติแก่ ปตท.
เพื่อส่งต่อให้ กฟผ.ในการนำไปลดค่าไฟฟ้าผันแปรอัตโนมัติ (ค่าเอฟที) จำนวน 1,169 ล้านบาท

ปตท.สผ. และบริษัทย่อยมีดอกเบี้ยรับของปีนี้เพิ่มขึ้นตามการลงทุนในเงินฝากประจำ ตั๋วสัญญาใช้เงิน
(Promissory Notes) และตั๋วเงินคลัง (Treasury Bills) ที่เพิ่มขึ้น

ปตท.สผ. และบริษัทย่อยมีค่าใช้จ่ายสำหรับปีนี้รวมทั้งสิ้น 27,854 ล้านบาทเมื่อเทียบกับปีก่อนจำนวน
19,848 ล้านบาท เพิ่มขึ้น 8,006 ล้านบาทหรือร้อยละ 40 ซึ่งเป็นผลจาก

(1)
ค่าใช้จ่ายการดำเนินงานเพิ่มขึ้นส่วนใหญ่เป็นผลมาจากโครงการนางนวลซึ่งเริ่มดำเนินการผลิตปลายไตรมาสที่สองของปีนี้
รวมทั้งค่าดำเนินงานของโครงการ B8/32 & 9A และค่าซ่อมบำรุงในโครงการบงกช
และโครงการไพลิน

(2) ค่าเสื่อมราคาและค่าตัดจำหน่ายเพิ่มขึ้นส่วนใหญ่เป็นผลมาจากค่าเสื่อมราคาโครงการนางนวล
โครงการเยตากุน
และโครงการไพลินที่เพิ่มขึ้นตามปริมาณการผลิตและการตัดจำหน่ายส่วนเกินเงินลงทุนจากการเข้าซื้อหุ้นในบริษัท
ออเร้นจ์ เอ็นเนอร์ยี่ จำกัด และบริษัท บี8/32 พาร์ทเนอร์ จำกัด

(3)
ค่าใช้จ่ายในการสำรวจแหล่งน้ำมันเพิ่มขึ้นเนื่องจากมีรายการตัดจำหน่ายค่าใช้จ่ายของหลุมแห้งในโครงการอัลจีเรีย
433a &416b โครงการS1 โครงการเยตากุน และโครงการ Unocal III
รวมทั้งค่าศึกษาทางธรณีวิทยาและค่าใช้จ่ายเกี่ยวกับ 3D Seismicของโครงการไพลิน,
โครงการพื้นที่ร่วมพัฒนาไทย-มาเลเซีย โครงการ อัลจีเรีย433a&416 และโครงการ L53/43&
L54/43

(4) ค่าใช้จ่ายในการบริหารเพิ่มขึ้นตามกิจกรรมที่เพิ่มขึ้นส่วนใหญ่จากโครงการอาทิตย์
โครงการไพลิน โครงการ B8/32 & 9A โครงการพื้นที่ร่วมพัฒนาไทย-มาเลเซีย
โครงการโอมาน44 โครงการเยตากุน
และโครงการภูฮ่อมรวมทั้งการตัดจ่ายเงินล่วงหน้าตามสัญญาซื้อขายก๊าซโครงการบงกช

(5)
ค่าภาคหลวงและค่าตอบแทนสำหรับปิโตรเลียมเพิ่มขึ้นตามรายได้จากการขายที่เพิ่มขึ้นและค่าผลประโยชน์ตอบแทนพิเศษภายใต้
พ.ร.บ.ปิโตรเลียม (ฉบับที่ 4) พ.ศ. 2532

(6) สำหรับปีนี้มีการรับรู้ผลขาดทุนทางบัญชีรวมจำนวน 71 ล้านบาทจากการขายเงินลงทุนในบริษัท
New Links ซึ่งเป็นผู้ถือหุ้นในบริษัท Medco
และมีการรับรู้กำไรทางบัญชีจากการขายเงินลงทุนในบริษัท ไทยออยล์เพาเวอร์ จำกัด และ
จากการขายหุ้นที่ถือในบริษัท ออเร้นจ์ เอ็นเนอร์ยี่ จำกัด และบริษัท บี8/32 พาร์ทเนอร์ จำกัด
ให้กับบริษัท พลังโสภณ อินเตอร์เนชั่นแนล จำกัด

ปตท.สผ.และบริษัทย่อยมีค่าใช้จ่ายภาษีเงินได้สำหรับปีนี้เพิ่มขึ้นจำนวน 5,295
ล้านบาทตามผลกำไรก่อนภาษีที่เพิ่มขึ้น

12.4.3 ฐานะการเงิน

สำหรับฐานะการเงินของปตท.สผ.และบริษัทย่อย ณ วันที่ 31 ธันวาคม 2548 ปตท.สผ.
และบริษัทย่อยมีสินทรัพย์รวมทั้งสิ้น 143,317 ล้านบาท เพิ่มจากสิ้นปีก่อนจำนวน 31,372 ล้านบาท
ส่วนใหญ่เป็นผลสุทธิจาก (1) การเพิ่มขึ้นของทรัพย์สินสุทธิเพื่อการสำรวจและผลิตปิโตรเลียม
จำนวน 35,695 ล้านบาทซึ่งส่วนใหญ่เป็นการลงทุนในทรัพย์สินของโครงการ B8/32 & 9A
โครงการอาทิตย์ โครงการโอมาน 44 โครงการพม่า M7 & M9 และ โครงการ S1 (2)
สินทรัพย์หมุนเวียนเพิ่มขึ้นจำนวน 6,392 ล้านบาท ส่วนใหญ่จากรายการลูกหนี้การค้า พัสดุคงเหลือ
ตามกิจกรรมการดำเนินงานที่เพิ่มขึ้นในโครงการต่างๆ
รวมทั้งเงินสดและรายการเทียบเท่าเงินสดที่เพิ่มขึ้น และ (3) เงินลงทุนซึ่งบันทึกโดยวิธีส่วนได้เสีย
ลดลงจำนวน 10,970 ล้านบาท ตามรายการขายเงินลงทุนในบริษัท Medco และ บริษัท
ไทยออยล์เพาเวอร์ จำกัด

สินทรัพย์หมุนเวียนของ ปตท.สผ. และบริษัทย่อย ณ วันที่ 31 ธันวาคม 2548
ส่วนใหญ่เป็นเงินสดและรายการเทียบเท่าเงินสด เงินลงทุนระยะสั้น
ลูกหนี้บริษัทใหญ่และลูกหนี้การค้าในส่วนของสินทรัพย์ไม่หมุนเวียนนั้น ส่วนใหญ่ประกอบด้วย (1)
สินทรัพย์เพื่อการสำรวจและผลิตปิโตรเลียมในโครงการร่วมทุนซึ่งอยู่ภายใต้ บัญชีที่ดิน อาคาร
และอุปกรณ์ และ (2) เงินลงทุนในบริษัทร่วม ได้แก่ บริษัท เอนเนอร์ยี่ คอมเพล็กซ์ จำกัด
ซึ่งอยู่ภายใต้บัญชีเงินลงทุนซึ่งบันทึกโดยวิธีส่วนได้เสีย

ปตท.สผ. และบริษัทย่อยมีหนี้สินรวม 71,620 ล้านบาท เพิ่มขึ้นจากสิ้นปีก่อน 16,774 ล้านบาท
ส่วนใหญ่เป็นผลจาก (1) การเพิ่มขึ้นของค่าใช้จ่ายค้างจ่ายจำนวน 6,929
ล้านบาทเนื่องจากมีค่าใช้จ่ายผลประโยชน์ตอบแทนพิเศษรวมทั้งจากการลงทุนในสินทรัพย์เพิ่มขึ้นของโครงการอาทิตย์
โครงการ S1และโครงการบงกช (2) ภาษีเงินได้ค้างจ่ายเพิ่มขึ้นจำนวน 4,576
ล้านบาทตามกำไรที่เพิ่มขึ้น และ (3)
ภาษีเงินได้รอการตัดบัญชีและประมาณการหนี้สินค่ารื้อถอนอุปกรณ์การผลิตเพิ่มขึ้นจำนวนรวม 3,940
ล้านบาท

ตามที่บริษัทได้จัดสรรใบสำคัญแสดงสิทธิฯให้แก่กรรมการ ผู้บริหาร และพนักงานของบริษัท เมื่อวันที่
1 สิงหาคม 2545 จำนวน 2 ล้านหน่วย ที่ราคาการใช้สิทธิ 111 บาท เมื่อวันที่ 1 สิงหาคม 2546
จำนวน 2 ล้านหน่วย ที่ราคาการใช้สิทธิ 117 บาท เมื่อวันที่ 1 สิงหาคม 2547 จำนวน 2.8
ล้านหน่วย ที่ราคาการใช้สิทธิ 183 บาท และเมื่อวันที่ 1 สิงหาคม 2548 จำนวน 2.8 ล้านหน่วย
ที่ราคาการใช้สิทธิ 278 บาท โดย ณ วันที่ 31 ธันวาคม 2548 มีผู้ใช้สิทธิซื้อหุ้นสามัญดังกล่าวรวม
2.93 ล้านหุ้น ทำให้มียอดคงเหลือของใบสำคัญแสดงสิทธิฯ จำนวน 6.67 ล้านหน่วย

ในวันที่ 9 พฤศจิกายน 2548 บริษัทได้ดำเนินการขอจดทะเบียนเปลี่ยนแปลงทุนชำระแล้ว จำนวน
3,274.66 ล้านบาท โดยเป็นหุ้นสามัญที่บริษัทออกและชำระเต็มมูลค่าแล้วจำนวน 654.93 ล้านหุ้น

สำหรับงวดปีสิ้นสุด 31 ธันวาคม 2548
ปตท.สผ.และบริษัทย่อยมีกระแสเงินสดสุทธิจากกิจกรรมดำเนินงานจำนวน 48,719 ล้านบาท
ส่วนใหญ่เป็นเงินสดรับจากการดำเนินงาน

ปตท.สผ. และบริษัทย่อยมีกระแสเงินสดสุทธิใช้ไปในกิจกรรมลงทุนสุทธิจำนวน 32,745 ล้านบาท
จาก (1) การลงทุนซื้อหุ้นในบริษัทออเร้นจ์ เอ็นเนอร์ยี่ จำกัดและบริษัท บี8/32 พาร์ทเนอร์ จำกัด
จำนวน 18,209 ล้านบาท (2)
รายการการลงทุนเพิ่มขึ้นของสินทรัพย์เพื่อการสำรวจและผลิตปิโตรเลียมในโครงการอาทิตย์
โครงการโอมาน 44 โครงการ S1 โครงการ B8/32 & 9A จำนวน 25,368 ล้านบาท (3)
เงินสดรับจากการขายลงทุนในบริษัท New Links Energy Resources Limited
ซึ่งเป็นผู้ถือหุ้นในบริษัท PT Medco Energi Internasional Tbk(Medco) และบริษัท
ไทยออยล์เพาเวอร์ จำกัด จำนวน 8,909 ล้านบาท และ 2,300 ล้านบาท ตามลำดับ
(4)เงินปันผลรับจากบริษัท ไทยออยล์ เพาเวอร์ จำกัด จำนวน 73 ล้านบาท และ (5)
การลงทุนในบริษัท เอนเนอร์ยี่ คอมเพล็กซ์ จำกัด จำนวน 400 ล้านบาท

นอกจากนี้ ปตท.สผ.และบริษัทย่อยมีใช้เงินสดสุทธิในกิจกรรมจัดหาเงินจำนวน 9,258 ล้านบาท
จาก (1) การจ่ายเงินปันผลให้แก่ผู้ถือหุ้นเป็นเงินจำนวน 9,481 ล้านบาท (2)
ได้รับเงินจากการออกหุ้นสามัญจำนวน 223 ล้านบาท

ปตท.สผ. และบริษัทย่อย มีเงินสดและรายการเทียบเท่าเงินสด ณ วันที่ 31 ธันวาคม 2548
จำนวน 30,507 ล้านบาท เพิ่มขึ้นจากสิ้นปีก่อน จำนวน 6,729 ล้านบาท

ในส่วนของการคุ้มครองความเสี่ยงภัยที่อาจเกิดขึ้นกับโครงการต่างๆ
บริษัทได้มีการจัดซื้อประกันภัยโดยมีการกำหนดทุนประกันภัยและวงเงินความคุ้มครองที่เหมาะสม
ทั้งนี้ในปี 2548 เบี้ยประกันภัยยังคงอยู่ในระดับสูงเช่นเดียวกับปี 2547
แต่บริษัทก็ยังคงรักษาการจัดทำประกันภัยไว้ให้คุ้มครองความเสี่ยงต่างๆ
อย่างเหมาะสมดังเช่นที่เคยปฏิบัติมา

ปตท.สผ. ได้รับการจัดอันดับความน่าเชื่อถือ (Credit Rating) จากสถาบันต่างๆ โดยในเดือน
พฤศจิกายน 2548 นี้ บริษัทจัดอันดับชั้นนำ Moody’s Investors Service ได้ปรับเพิ่ม อันดับ
Long-Term Foreign Currency Rating ของบริษัทฯ จากเดิมที่ระดับ Baa1 เป็น A2 ทั้งนี้ ณ
วันที่ 31 ธันวาคม 2548 ปตท.สผ. มีอันดับความน่าเชื่อถือสรุปได้ดังนี้

• ระดับ A2 สำหรับ Long-Term Foreign Currency Rating

จากการจัดอันดับของ Moody’s Investors Service

• ระดับ BBB+ สำหรับ Long-Term Foreign Currency Rating

และระดับ BBB+ สำหรับ Long-Term Local Currency Rating

จากการจัดอันดับของ Standard and Poor’s Ratings Services

• ระดับ A- จากการจัดอันดับของ Japan Credit Rating Agency, Ltd.

• ระดับ AA+ จากการจัดอันดับของ บริษัท ทริสเรทติ้ง จำกัด

12.4.4 ปัจจัยและอิทธิพลหลักที่อาจมีผลต่อการดำเนินงาน

  ในภาพรวมเศรษฐกิจไทยในปี 2549 มีแนวโน้มว่าจะขยายตัวเพิ่มขึ้นจากปี 2548
  สืบเนื่องจากการขับเคลื่อนทางเศรษฐกิจจากการฟื้นตัวในช่วงครึ่งหลังของปี 2548
  ความคลี่คลายจากวิกฤติราคาน้ำมัน
  และการขยายตัวของเศรษฐกิจโลกโดยเฉพาะการขยายตัวอย่างต่อเนื่องของเศรษฐกิจในภูมิภาคเอเชีย
  โดยสำนักงานคณะกรรมการพัฒนาการเศรษฐกิจและสังคมแห่งชาติ (สศช.) คาดว่า ในปี 2549
  เศรษฐกิจไทยมีแนวโน้มขยายตัวร้อยละ 4.7 – 5.7

  สำหรับปัจจัยเสี่ยงของเศรษฐกิจไทยในปี 2549 ก็คือ
  ความเชื่อมั่นของประชาชนและนักลงทุนต่อเสถียรภาพทางการเมืองภายในประเทศที่อาจมีผลกระทบกับการตัดสินใจทำการลงทุนในประเทศไทย
  เพราะการลงทุนนับว่าเป็นพลังขับเคลื่อนสำคัญประการหนึ่งที่จะชี้วัดการขยายตัวของเศรษฐกิจไทยได้เป็นอย่างดี

  ในส่วนการดำเนินธุรกิจของ ปตท.สผ.
  คงต้องเฝ้าติดตามภาวะเศรษฐกิจอย่างใกล้ชิดเพื่อจะได้ปรับการบริหารงานให้ได้อย่างเหมาะสม
  นอกจากนี้จากสถานการณ์การแข่งขันกันอย่างสูงในการเร่งที่จะผลิตปิโตรเลียมเข้าสู่ตลาดเพื่อให้ทันกับช่วงราคาของผลิตภัณฑ์ที่ยังสูงอยู่ในขณะนี้
  ทำให้ปัจจัยพื้นฐานสำหรับการพัฒนาแหล่งผลิต อาทิ เหล็กและแท่นเจาะ
  เป็นที่ต้องการเป็นอย่างมากส่งผลให้ราคาของปัจจัยพื้นฐานเหล่านี้ปรับตัวเพิ่มสูงขึ้นและบางช่วงอาจจะเกิดภาวการณ์ขาดแคลน
  สิ่งต่างๆเหล่านี้เป็นความท้าทายของ ปตท.สผ. ในการบริหารจัดการโครงการต่างๆ
  ที่มีอยู่ให้บรรลุผลสำเร็จตามแผนงานที่กำหนดและคุ้มค่าทางเศรษฐกิจ
  ปตท.สผ.จะต้องมีการบริหารจัดการและการตรวจสอบที่มีประสิทธิภาพเพื่อจะได้ดำเนินงานให้ได้ตามเป้าหมายดังกล่าว

  สำหรับปัจจัยอื่นๆ
  ที่อาจจะมีผลกระทบต่อการดำเนินงานทั้งในระยะสั้นและระยะยาวได้มีการบรรยายรายละเอียดไว้ในหัวข้อปัจจัยความเสี่ยงด้วยแล้ว